text: सुमन की हमेशा से चित्रकला और संगीत में रूचि रही थी। मुंबई के प्रसिद्ध सेंट कोलंबा हाई स्कूल से स्कूली शिक्षा पूरी करने के बाद, उन्हें चित्रकला में आगे की पढ़ाई के लिए प्रतिष्ठित सर जे.जे. स्कूल ऑफ़ आर्ट्स में प्रवेश मिला। इसके साथ ही, उन्होंने पुणे के प्रभात फ़िल्म्स के संगीत निर्देशक और एक करीबी पारिवारिक मित्र, पंडित केशव राव भोले से शास्त्रीय गायन सीखना शुरू किया। सुमन के अनुसार, शुरू में गायन सिर्फ उनका शौक था लेकिन धीरे-धीरे संगीत में उनकी रुचि बढ़ती गई और उन्होंने उस्ताद खान, अब्दुल रहमान खान और गुरुजी मास्टर नवरंग से इसे सीखना शुरू कर दिया। सुमन की छोटी बहन श्यामा हेम्मडी भी एक गायिका थीं।